Өлкәләр губерналар тип атала башлай, өйәҙҙәр (1943 йылың ғинуарынан — райондар) һәм улустар булдырыла, халыҡ иҫәбе алына. Немец хәрби һәм административ власть органдары менән (хәрби комендатуралар, округ һәи район идаралыҡтары, ауыл хужалығы идаралыҡтары, гестапо һәм башҡалар) бер рәттән урындағы үҙидара органдары һәм полиция була. Ҡала-өйәҙҙәр башлыҡтары итеп бургомистрҙар ҡуйыла, улус идаралыҡтарын улус старшиналары етәкләй, ауылдарҙа старосталар тәғәйенләнә. Енәйәт һәм граждандар эштәрен ҡарау өсөн мировой судтар ойошторола. Урындағы учреждениеларҙың эшмәкәрлеге немец командованиеһының бойороҡтарын һәм ҡарарҙарын үтәүгә, оккупацияланған халыҡҡа ҡарата Гитлерҙың сәйәсәтен һәм пландарын бойомға ашырыу өсөн булдырыла.